นายกรัฐมนตรี ระบุ งานด้านความมั่นคงและเศรษฐกิจควรอยู่กับพรรคการเมืองหลักที่จัดตั้งรัฐบาล ขอรอดูความชัดเจนหลังสภาเลือกนายกรัฐมนตรีเชื่อหลายพรรคการเมืองมีนโยบายที่ดี
พลเอก ประยุทธ์ จันทร์โอชา  นายกรัฐมนตรี กล่าวว่า ข่าวการจัดตั้งรัฐบาลที่ออกมาในขณะนี้นั้น เป็นเรื่องของทางการเมืองของแต่ละพรรคจะเสนอขึ้นมา แต่สิ่งสำคัญคือต้องสนใจเจตนารมณ์ของประชาชนที่เลือกพรรคการเมืองต่างๆ โดยเห็นว่าหลายพรรคมีนโยบายที่ดี และเชื่อว่าทุกคนก็มีเจตนาทำให้ประเทศชาติ จึงขออย่ามองการจัดตั้งรัฐบาลเป็นเรื่องของการแบ่งเก้าอี้ แต่ให้มองเป็นเรื่องการทำหน้าที่ แต่ทั้งนี้ก็ขอให้ได้นายกรัฐมนตรีมาก่อนถึงจะพิจารณาในขั้นต่อไป ส่วนอายุของรัฐบาลหน้าก็ขึ้นอยู่กับประชาชนทุกคนด้วย         นอกจากนี้ขอให้ทุกคนช่วยกันลดความขัดแย้งในสื่อโซเชียล และทุกคนต้องเคารพในกฎหมาย ทั้งนี้หากได้กลับมาทำงานอีกครั้ง แต่ไม่ได้มีอำนาจตาม ม.44 ก็ยืนยันว่าสามารถทำงานได้ เพราะมีกฎหมายที่ใช้การดูแลเรื่องต่างๆอยู่ และที่ผ่านมา ม.44 ก็ใช้เพื่อปลดล็อค ปรับปรุงประสิทธิภาพทางราชการเป็นหลัก        นายกรัฐมนตรี กล่าวว่า งานด้านความมั่นคงควรจะอยู่กับพรรคการเมืองหลักที่จัดตั้งรัฐบาล ขออย่ามองเป็นเรื่องของหวงตำแหน่งและผลประโยชน์ เช่นเดียวกับงานด้านเศรษฐกิจส่วนพรรคร่วมรัฐบาลก็สามารถเข้ามาช่วยทำงานในตำแหน่งต่างๆได้ ส่วนผู้ที่จะเป็นประธานสภาผู้แทนราษฎรต้องมีความรู้เรื่องของสภาและทำงานอย่างถูกต้องตามครรลอง        สำหรับกรณีที่นายธนาธร จึงรุ่งเรืองกิจ หัวหน้าพรรคอนาคตใหม่ ทุกอย่างก็ขอให้เป็นไปตามกฎหมาย